
 Province of the

EASTERN CAPE

EDUCATION

**DIRECTORATE SENIOR CURRICULUM MANAGEMENT (SEN-FET)**

**HOME SCHOOLING: NOTES**

ISIXHOSA ULWIMI LWASEKHAYA Ibanga:11

ISIFUNDO: UHLALUTYO LOMBONGO: UNKOSI UJONGUMSOBOMVU MAQOMA: P. M. QANGULE

ULUNGISWE Ngu Njaba X. N.: Chris Hani East no Ntshangase N: OR Tambo Inland

**UNKOSI UJONGUMSOBOMVU MAQOMA: P. M. QANGULE**

1. Aa! Jongumsobomvu:
2. Silo esiwujong’umlil’ucime.
3. Mehlo abukhali njengawokhozi,
4. Ndleb’ezihluz’okuzivileyo.
5. Ngumatshin’ocolayo ingqondo,
6. Kuz’izinto ziqulunqwe zicwangciseke.
7. Ulephuz’amadangaty’okombane,
8. Udondolo lokuv’iziziba zakwaNgqika.
9. Inzala kaSuthu noNgqika eMngqesha,
10. IMngqesha likomkhulu likaRharhabe.
11. URharhabe okukunene kuGcaleka,
12. UGcaleka okomkhulu liseNqadu.
13. URharhabe noGcaleka bazalwa nguPhalo,
14. UMaqoma yinkosi yamaJingqi.
15. Isilo esizalwa noArchie Velile Sandile, uAnta noXhoxho.
16. Inzala kaNgqika ozalwa nguMlaw’umRharhabe,
17. Ozalwa nguRharhabe kwaRharhabe kumaRharhabe.
18. Irhamba lamaRharhabe kwaRharhab’emaRharhabeni,
19. Lazijul’ijacu ngesilili sokhokho lisekhondweni.
20. Yakikizel’iMingcangathelo latyityimb’iTyhume,
21. Ukubon’uJongumsobomvu evath’iqaqa entlantlath’intlungu.
22. Ngokunqolotywa kwesilili ngamangabangab’aselwandle,
23. Ngokuvuthululwa kwentsika zobuzwe ngamatshijolo.
24. Ngokubhentsiswa kuntswayiziswe kusale kuluntswayizo,
25. Kusale kungamabhodlo kugqub’izithunzela kowethu.
26. Libonen’iTshawe litshongola litshawuza,
27. Litshawuzela likrwec’izulu limginisa ngentelezi yezulu.
28. Siboneni isilo sikaRharhabe silephuz’amadangatya,
29. Sinqolotywa siqweqwediswa ukucand’iNxuba.
30. Sikhonkxw’izandla nenyawo yimirhangqolo,
31. Amarhonorhono arhonorhon’ingqondo.
32. Wasitsho esikaRakheli isikhalo uSuthu engathuthuzeleki,
33. Elokuncama benzen’abantwana u-Anta noXhoxho?
34. Amaduna endlu kaNgqika omzi kaRharhabe,
35. Yab’inqwelo yamaphimp’iphephethek’ukusinga kwinkontyo yengxinano.

**NGUBANI NA UJONGUMSOBOMVU MAQOMA**

UMaqoma ngomnye weekumkani ezazihlonitshiwe eMzantsi Afrika ngexesha lefrontier wars. Uzalwe ngo1798 engunyana wasekunene kuNgqika ikumkani yamaRharhabe. Wayengahambisani nesenzo sikayise sokunikezela ngomhlaba ophakathi kwemilambo iFish river neKeiskama river kwi Cape Colony (kwabamhlophe). Ngenxa yolulwela loo mhlaba wayelandelwa ngabamhlophe de wagxothwa kumhlaba wokuzalwa ngonyaka wokuswelela kukayise u-1829.

Ngo-1834 uthe wajongana noxinzelelo olusuka kumaKoloniyali. Ekunye noTyali umntakwabo bavukela ngelizama ukunqanda nokulwa ukoxuthwa komhlaba ngowe-1835. UMaqoma ube yenye yeekumkani ezazibalasele ngokulwela umhlaba.

Ukhe wavalelwa eRobeen Island iminyaka eli-12, apho athe wakhululwa ngengqawule ngonyaka we-1869.

Ekubuyeeni kwakhe ufune ukuphinda ame kumhlaba obusele uthathwe ngamakoloniyali. Loo nto yenza aphinde aphindiselwe esiqithini apho wathi waswelekela khona ngowe-1873. Lisahleli ke igama lakhe kunanamhla

**MASIGCINE OKU ENTLOKO XA SIZA KUFUNDA UMBONGO**

* Umhobe ngamnye unomyalezo, siwufundela ukufumana loo myalezo wawo "
* Lo myalezo ikakhulu usenokuthi kanti ufihliwe kulo mbongo
* Siwufumana ngokuqhaqha sicazulula, sihlalutya amagama/ isigama ngengqondo ethi igama/ umqolo umele intsingiselo ethile/ igama/ ibinzana /umqolo umele into ethile engeyiyo le kuthethwa ngayo.

UXWEBHU LWECAPS: osele lububhayibhile kuthi luthi masikufundise, ukuxhasa, ukucacisa nokutyhila oko umbhali akubhekisa kuthi ngobhalo alwenzileyo,

**INKQUBO YOKUWUFUNDA**

|  |
| --- |
| **Xa sifunda isihobe nasiphi siphendula imibuzo emibini uWhat NoHow?** UWhat simqhiza sithi uthi 1. Imbongi thetha ngatoni?
2. Ithi itheni le nto ithetha ngayo?

Le mibuzwana yomibini iphenduleka kuphela wakuwufunda wonke umbongo.* Ngesivakalisi esinye’ sofumana umxholo.
* Ngomhlathi sofumana impendulo yomongo esekwe kwisitanza ngasinye

QAPHELA: Impendulo yomongo inde kuneyomxholo**Umbongo unemeko obhalwa phantsi kwayo- Ngoko ke xa singayazi imeko obhalwa phantsi kwayo, imeko osekwe kuyo singabhampila siqashele sigqibele silahla umongo.****Umbongo unentsusa yawo:** * Usenokuba lixesha ezimbalini
* Imeko osekwe kuwo kwakunye
* Singatsho sifumane injongo yokubhalwa kombongo.
* Sikhumbule nokuthi kutheni ithethwa yile mbongi nje le nto?

**uHOW: ngesiXhosa uthi, Iyithetha njani imbongi le nto iyithetha ngomongo**  **nomxholo kule meko?** * **Sitsho iqwalasele sihlalutye izixhobo ezisebenzisayo ukuqulunqa umyalezo ngaloo njongo yayo.**

**UNjani uphendulwa;**1. **NGESAKHIWO SANGAPHANDLE**
	* Ngodidi lomhobe alukhethayo
	* Ngokumila kolo didi lomhobe- ubume bezitanza, ubume bemiqolo
2. NGESAKHIWO SANGAPHAKATHI esiquka;
* Indlela yokulibalisa ibali eli lincoma uNkosi uNgangomhlaba
* Isigama esisetyenzisiweyo/ ukhetho magama
* Izafobe zentetho ezichongelwe umyalezo
* Izixhobo zesandi ezichongelwe umyalezo
* Imifanekiso ntelekelelo nemifanekiso ngqondweni eyakhelwe lo myalezo
* Isingqi nesingqisho
* Ithoni eyisebenzisayo- rhabaxa/ phoxisayo/ cengayo/ncomayo
* Umoya: uquka; imo yomphefumlo wembongi/ indlela evakalelwa ngayo – iyamthanda/ izithiyile izenzo zakhe/ akhethe ukuthetha kakubi ngaye(attitude yayo) nomoya ewutyalayo odalekayo ngokuthetha kwayo kanje.- Sitsho sive njani ke thina sosuleleke ngulo moya? Isenza simthande nathi?/ sive buhlungu/ sibe nomsindo
1. Ngezi zixhobo zingentla sizibuza ukuba sisinye sizisa ntsingiselo ni ngalo mba?
2. Okwesibini siqaqambisa / siphuhlisa /sibethelela ntoni sakusetyenziswa kanje?

QAPHELA: KONKE kuya kuzisa intsingiselo/ kuqaqambise/ kuphuhlise uMXHOLO NOMYALEZO NGOKWENJONGO YEMBONGISANDULE KE UKUNGQINA UKUBA IWUPHUMEZILE NA UMYALEZOUKUSETYENZISWA KWESIXHOBO ESITHILE KUYIPHUMEZILE NA INJONGO YEMBONGI[ umzekelo isafobe siphumelele na ukudlulisa umyalezo ngokuqaqambisa esikuqaqambisileyo. |

**UMXHOLO**

**Ungenkosi yamaJingqi uMaqoma:** Oko sikuthathela kwisihloko nesikhahlelo esithi A!Jongumsobomvu nanjengoko esi ibisisikhahlelo sakhe.’

**Umalunga nantoni ngayo**: nobugorha awabubonakalisa ebesilwa nemigushuzo elwela ukuhluthwa komhlaba wooyise, emva kwesithwakumbe sikaNongqawuse esilwa ebuyisa ezakowabo, de waya kuphelela eRobben Island apho afela khona. /Kuthethwa ngoNkosi uMaqoma ongelobhetyebhetye, ongatyhwatyhwiyo, owayebangquba abafuna ukuwudla ilifa umhlaba wabamnyama waze ngenxa yokungathuli wabanjwa wade wayokufela eRobben Island.

OLUNYE ULWAZI OLUBALULEKILEYO NGONKOSI MAQOMA OLUFUNEKA UKUZE UQONDE ESI SIBONGO

* Le nkosi KUTHIWA NGOWE1797 ulusana, ngowe1818 ulikrwala – ongunyaka wedabi lamalinde apho kwakusilwa uNgqika noNdlambe.
* Ushiywa nguyise uNgqika eselula ngowe1829 yena uMaqoma walishiya eli ngowe1873?? 1874???- imithombo iibiza le minyaka yomibini
* uMaqoma ulibonile idabi lamalinde- 1818, ukubonile ukubanjwa kukaNxele 1819, uNongqawuse, 1856-1857,
* Ulwe umnqophiso ophakathi koNgqika, onguyise noSomasethi umLungu owawunge April 2 1817 apho kunikiswa ngomhlaba ophakathi kweNxuba neXesi kwabamhlophe
* Ulwe watshatshela kwimfazwe kaMlanjeni

**UMONGO WESITANZA NGASINYE**

|  |  |
| --- | --- |
| **ISITANZA** | **UMONGO** |
| **ISITANZA 1** | Likroti elingqondo namehlo abukhali- sinikwa iimpawu zakhe, akaginyi nje abimbilize uyasila phambi kokuginya angaginyi xa kuyimfuneko. |
| **ISITANZA 2** | Imvelaphi yakhe, ukusuka eMgqesha ikhaya lakhe ukuya eNqadu  |
| **ISITANZA 3** | Ngunyana kaNgqika, sisizukulkwana sikaRharhabe, abantakwabo nguSandile, uAnta, uTyhali noXhoxho  |
| **ISITANZA 4** | Utsarhwe sisigqibo sikaYise sokunikisa ngomhlaba ophakathi kweNxuba neXesi evumelana noSomerset  |
| **ISITANZA 5** | Ukhalimela isiganeko sikaNongqawuse abanjwe asiwe entolongweni eKapa akhululwe ethubeni afike umhlaba wakowabo eNcerha sowahlulelwe abeLungu abafikayo |
| **ISITANZA 6** | Watshica itha akufika umhlaba wahlulwe waba uyabanjwa kwakhona usiwa eRobben Island apho awelekele khona |

**Umongo**: uNkosi uMaqoma ligorha, akoyiki, akalobhetyebhetye, unengqondo ebukhali, uyaqiqa, ubona izinto ezifihliweyo, ukhalimele isivumelwano sikayise uNgqika noSomerset sokunikisa ngomhlaba, wakhalimela iziphumo zikaNongqawuse, wabanjwa wavalellwa akukhululwa kwakhona wafikakunikiswe ngomhlaba oseNcerha nalapho wazijul’ijacu wathathwa selemdala wayovalelwa eRobben Island apho alanduleele khona eli.

**Amagama abantu neendawo awunika intsingiselo lo mbongo**

|  |  |
| --- | --- |
| **Umlambo iNxuba** | Fish river |
| **iXesi** |  |
| **uXhoxho**  | Ngunyana kaNgqika wayengathandi ukuthetha esoyiswa nangamaphakathi waza akahlonelwa kuyaphi ngaloo maphakathi. |
| **imingcangathelo** | Isizwe sikaNkosi uTyhali ongunyana kaNgqika  |
| **iTyhume** |  |
|  |  |
| **uAnta uXhoxho noTyhali**  | NgabantakwaboMaqoma |

**IYITHETHA NJANI LE NTO IMBONGI?**

1. **Isebenzisa uhlobo lombongo olukwazi ukuncoma abantu besizwe: isibongo somthonyama.**

**MASIKHE SIHLOMLE NGODIDI LWESIHOBE NGOKUBANZI**

**Isihobe sisonke nesaluphi na ulwimi singena phantsi kweendidi ezintathu**

**Ngokwemilo nesiqulatho:**

**Isihobe mbaliso:** Sisihobe esibalisa ibali, siba nomlinganiswa nokuba mnye, sinesakhiwo esibumbalirha [**umz. Isimo sentlalo/ ukwaziswa kwemeko eza kudala impixano nabalinganiswa, ukujiya kwezinto,uvuthondaba kunye nesiphelo]**. Apha sifaka indumasiso, iibhaladi- enokuqulatha iimbali zezopolitiko nezeentsapho ezithile, isibongo somthonyama.

**Uyakufumanisa ukuba izibongo zomthonyama zingena kakhulu kweli phungulelo leebhaladi. Loo nto idala ukuba kubekho ukuphixana kwengqondo xa kufuneka uthi ngumbongo mbaliso na nokuba sisibongo.**

Phantsi kweebhaladi sinombongo-mbaliso. Zingena ngenxa yeempawu zebhalsdi eziyimpinda, esenokuba yimpinda gingci okanye enesongezo, isingqisho esinamandla iingongoma ezipphathelele kupolitiko

**QAPHELA!!! UMBUZO UHLOBO LOMBONGO UNIKWA UKUBA SISIBONGO/ ISIBONGO SOMTHONYAMA/ UMBONGO WOMTHONYAMA**

**UHLOBO LOMHOBE/ LOMBONGO; MAKHE SICAMNGCE NGAWO sithi SISIBONGO/ isibongo somthomnyama/ umbongo womthonyama**

|  |
| --- |
| **Izibongo zaziwa ngoku kulandelayo;** * **Zilanda imvelaphi yeenkosi**
* **Zichaza inkangeleko yenkosi**
* **Zichaza isimo neziganeko ezinxulumene nenkosi leyo.**
* **Kuthi ukuze kube lula ube uyayazi imbali yenkosi / ikomkhulu elo/ amakomkhulu.**

Kwizibongo ezingabantu oku kulandelayo kuyenzeka:* ukuncoma nokubuka kuyabonakaliswa.
* Imbeko nombulelo kuyaphawulwa.
* Izinto eziqaqambileyo ngomntu othile ziyanikezelwa.
* Ngoko ke izibongo zemveli zijolisa kumntu othile, oko kukuthi zinenjongo yokumahlula kwabanye lowo ubongwayo, zinenjongo yokwakha nokugcina isidima nesikhundla sobongwayo

**Umsebenzi wezibongo/ wembongi yomthonyama ngesibongo**Ingumxolelanisi, ngumcebisi, iyalumkisa, Ifundisa ngendlela yokuziphathaIlungisa iimposiso zombongwa, iyacamagusha, ukuyolisa, ukucenga abantu:Ukuthuthuzela, ukuba ngumomelezi, ikwangumkhuthazi,igqithisa ulwaziIyancoma, ingavula amehlo kulowo ibhekisa kuye/ ithetha ngaye nakuluntu ngokubanzi, Ikhe ishumayeze nokushumayeza. |

**IIMPAWU EZIBUBUNGQINA BOKUBA SISIBONGO**

* Isihloko, isikhahlelo: A! Jongumsobomvu- luphawu lokubuka
* Imiqolo kwizitanza ayilungelelaniswanga
* Kukho ukulandwa komnombo walo ubongwayo. Isitanza sesithathu sinika umnombo wakhe. - Ukumthutha okulanda umnombo njengoko kuchazwe kwisitanza sesibini nesesithathu. Esesibini sinika ikhaya lokuzalwa nentsukaphi yekhaya kuze kwesesi3 kunikwe umnombo. Siyeva ukuba ungunyana kaNgqika uNgqika ozalwa nguMlawu uMlawu ozalwa ngURharhabe uRharhabeozalwa nguPhalo. Yena uMaqoma ezalwa noSandile indlu enkulu, uMaqoma ekukunene. Siyeva ukuba ngenxa yokuba uSandile wayengekabi mdala ngokwaneleyo wabambela uSandile ebukhosini uMaqoma
* Iyazazi iziga zikaNkosi uMaqoma nembali yakhe – Imbongi ngendlela yayo iyamtyhila sitsho sikhumbule Amandla ache nezikhalaze zakhe mhla uYise wanikezela kuSomasethi ngomhlaba, mhla wakhalazela okwehla ngonoNgqawuse kwangenxa yamadlagusha, mhla waxhixhinjiswa wasiwa eluvalelweni ngenxa yokukhalaza wathi akubuya eluvalelweni wafika kuthathwe umhlaba waseXesi ukuze axhixhinjiswe asiwe eRobbin Island ade abe waswelekela khona.
* Isigama esisetyenzisiweyo sisigama esinqabileyo esiyifihla into ethethwayo ijongiwe.
* Ukusetyenziswa kwamangama azizixwexwe/ambaxa luphawu lwesibongo somthonyama.
* Izafobe eziliqela ezisetyenzisiweyo lolunye uphawu lwesibongo somthonyama.
* Uphindaphindo oludlangileyo luphawu lwesihobe; Usebenzisa izanri u’rh” ukugrogrisa ukubonisa ukuba ingothoba sikutyele lo. Uphinda Phinda uRharhabe ukubonisa ukuba akamgqakhwe kwisizwe sikaRharhabe uzalelwe.
* Isikweko esidlangileyo- luphawu lwesihobe- umbiza isilo, irhamba, umatsshini,
* Uthetha ngokungoyiki- amadlabgusha uwabiza imirhangqolo, amangabangaba, amatshijolo- efuna ukutyhila ubuntliziyomdaka kwabo bengalungiselele bani ngaphandle kwabo. Beqhatha abantu bebayekisa izithethe zabo bebafaka kubuKrestu obabahlutha ulwamvila lubafaka ingqondo yokuyeka nje ukuze baphendulelwe nguThixo.
* Igalelo/umsebenzi odlalwe ngulo ubongwayo eluntwini ikwa luphawu lwesibongo somthonyama.

**AMAGAMA ANGAQHELEKANGA**

|  |  |  |
| --- | --- | --- |
| **Isigama** | **Intsingiselo eqhelekileyo** | **Intsingiselo yesihobe** |
| Ukhozi | Yintaka emehlo abukhali, ethi ibone ixhoba likude le. | Unobuchule bokuzibona iimeko ziseza kude. |
| Udondolo | Intonga esetyenziswa ukuva ubunzulu bomlambo | Umntu ophambili ukujongana nengxaki zakwaNgqika |
| Irhamba | Yinyoka | Unobungozi obufihlakeleyo |
| Isilili | Indawo ekhayeni ehlonophekileyo nekungangeni nabani kuyo. | Umhlaba wobawo |
| Evath’iqaqa | Iqaqa sisilwanyana ekungelula ukusondela kuso ngenxa yevumba elibi laso | Ukuzimisela ekwenzeni into ungajikwa naziimeko |
| Ngokunqolotywa | Ukuvingcela umntu engalindelanga | Ukuthathwa komhlaba ngendlela engeyiyo |
| Kwentsika | Intsika lixhadi elithi lenziwe ngomthi oqinileyo ukuxhasa indlu.  | Umhlaba yontsika esithi isizwe sixhathise, siphile ngawo. |
| Ngokubhentsiswa | Ukuhambisa umntu ze, kuvele ubuni bakhe | Ukuthathwa komhlaba ukubona njengehlazo elibi eliwushiya umzi uze. |
| Kuntswayiziswe | Ukuhamba ze unganxibanga kwanto | Ukuthathwa komhlaba kushiya uluntu luphucwe kwanto lusehlazweni. |
| Kungamabhodlo | Indlu egugileyo, akhukho festile, minyango, liphahla. Kwa imbonakalo iphatshile. Akusahlali mntu | Ububi bemeko ethi iziswe kukohluthelwa umhlaba. Ukuxweba kwesosizwe. |
| Kugqub’iithunzela | Isithunzela ngumoya omdaka ekukholelwa ukuba ngowomntu ongcolileyo owabhubhayo. | Bububi obukhoyo phakathi kwabo bathathelwe umhlaba |
| Litshongola | Indlela ethile yokuhamba | Ukuhamba ngokuzithemba ungazoyikiseli |
| Likrwec’izulu |  |  |
| Ngentelezi | Sisityalo esisetyenziswa kwaNtu ukuhlamba umntu ukuze abe namathamsanqa |  |
| Sileph’uzamadangatye | Ukulephuza kunyuka ngokungalwulekiyo.Igandatye ngumlilo omkhulu onyukileyo onobushushu obugqithisileyo | Isenzo esibonakalisa umsindo ogqithisileyo |
| Sinqolotywa | Ukuhamba uvingcela abantu bengalindelanga | Ukuhlaselwa komntu engalindelanga |
| Sikhonk’xwizandla | Ukubotshwa ngamatyathanga  | Ukungakwazi ukuzihlangula nokuzinceda |
| Yimirhangqolo | Umntu ongenalusini nanceba | Uhlobo lwabantu ababembambela isenzo sokulwela umhlaba. Ababengenasizi. |
| Amarhonorhono | Ububi nokoyikeka | Abanenkohlakalo nokungacingeli mntu. |
| Amaphimpi | Luhlobo lwenyoka enobungozi | Abomthetho nentlungu ehamba nesenzo sokubanjwa  |
| Kwinkontyo | Indawo ekunzima ukufikelela nokungena kuyo | Indawo ekungelula ukuphuma kuyo. |

**ITHINI IMBONGI KWISITANZA NGASINYE**

|  |  |  |
| --- | --- | --- |
| **ISITANZA** | **UMXHOLO** | **UBUNGQINA** |
| Kwisitanza 1 | Imbongi ichaza ubunjani/isimo sikaJongumsobomvu nendlela azenza ngayo izinto | Mehlo abukhali, Ndleb’ezihluz’okuzivileyoKuz’izinto ziqulunqwe zicwangciswe. |
| Kwisitanza 2 | Kulandwa imvelaphi kaJongumsobomvu. Uzalwa ngubani, iphi inkaba, kweliphi ikomkhulu ezalana njani noGcaleka noRharhabe | Inzala kaSuthu noNgqika eMngqesha. URharhabe okukunene kuGcaleka |
| Kwisitanza 3 | Kukwalandwa umnombo, indlela azalana ngayo neekumkani ezinguRharhabe noGcaleka. Kukwalandwa indlela azalana ngayo noAnta noXhoxho. Bonke beyinzala kaNgqika | Isilo esizalwa noArchie Velile sandile, Amathol’iduna akuloTyhali, uAnta noXhoxho.  |
| Kwisitanza 4 | Kuveliswa ukuzinikela kwakhe esilwa nokuthathwa komhlaba ngexesha leefrontier wars nendlela abayithatha ngayo imizamo yakhe abakubo. | Lazijul’ijacu ngesilili sokhokho lisekhondweni.Yakikizel’imigcangathelo latyityimb’iTyhumeUkubon’uJongumsobomvu evath’iqaqa |
| Kwisitanza 5 | Kuveliswa indlela ebeyibona imbi ngayo imeko yokuthathwa komhlaba nendlela ebengayifuni ngayo/ebeyicaphukela ngayo impatho mbi yabantu bakhe. Ekugqibeleni ude wabanjwa | Ngokubhentsiswa kuntswayiziswe, kusale kungamabhodlo, isilo sikaRharhabe silephuz’amadangatyeSinqolotywa siqweqwediswa ukucand’iNxuba |
| Kwisitanza 6 | Kuboniswa ummeli, igorha elibuhlungu ngokurhwaphilizwa komhlaba ngabamhlophe. Ngeli xesha akanamandla akusinceda isizwe. Ude waya kuvalelwa esiqithini. | Sikhonxw’izandla nenyawo. Wasitsho esikaRakheli. Elokuncama benzen’abantwana u-Anta noXhoxho. Yabinqwelo yamaphimp’iphephethek’ukusinga kwinkontyo |

1. **ISIGAMA NOMYALEZO [ Jonga kunye nesiqanaqwana phantsi ko-iyithetha njani- izafobe kuba azizuphindwa]**

|  |  |  |
| --- | --- | --- |
| **ISIGAMA** | **UDIDI LWESIGAMA, SISAFOBE? … Sithetha ntoni umthetho waso.** | **Siwutsho njani lo myalezo.**  |

Masiphendule umbuzo othi: Cazulula isigama esiphuhlisa umyalezo wokuba uNkosi uMaqoma ubeligorha engelobhetyebhetye.

**KWISITANZA1**

**Sisilo esiwujong’umlilo ucime: Sisikweko esalekiweyo;** esityhila ukuba waziwa ngokungathuli kusonakala. Umntu omaziyo uXhoxho angade anthi umathelekisa nesandla sikaXhoxho ebesithambile athule kusonakala wade akahlonelwa. Utyhila ukuba umntu omoshayo uyiyeka ngokwakhe into ayenzayo kuba esazi ukuba uyohlangana nantoni kuMaqoma**.**

**Ulephuz’amadangatye okombane: isikweko/ isifaniso**

Uyayilwela into eyiyeyakhe kwaye akalindi akalungiseleli lowow wonayo ekwenzeni kwakhe.

**Lirhhamba lamaRharhabe kwaRharhabe emaRharhabeni**

**Ukuthi lirhamba angathi kanti uyamthutha kuba kakade** irhamba yinyoka abayinqulayo emaTshaweni.yayanyaniswa nokuseleko lwawo. Lilonke umsebenzi wokhuselo owenziwa lirhamba kuwo ufaniswa nomsebenzi awenza esizweni esimnyama kumhlaba wamaRharhabe aselungelweni lawo. Okwesiini ulwa engemgqakhwe kwaRharhabe unguye nongelo.

**Lazijul’ijacu: Sisaci** esinjongo ikukubonisa ukuzijula kwakhe ijacu nakwiimeko ezibonwa zinobungozi ngabanye abantu okanye iimeko abangekhe bazigele nazo abantu.

**uJong’uMsobomvu’ evath’iqaqa entlantlath’intlungu:** UJongumsobomvu sisikhahlelo sakhe. Engaqheliseli engalungiseleli mntu. Emelana nentlungu nanjengoko ebmelana nokubanjwa nemppathombi ehambelana nako.

**Ngokunqolotywa kwesilili ngamangabangab’aselwandle**

**Ukunqoloba kukuhlasela kungalindelwanga- ukuthathwa kwemihlaba bannini bayo bengalindelanga. Isilili likhaya yindawo yokugqibela onokuzimel aukhothame kuyo. Okuhlasela khona sukuba ekufumene kweyona ndawo enenjongo yokuba uphelelwe lithemba.**

**Igama ‘amangabangaba ‘** lisukela kwiintaka zaselwandle ebezidla ngokuthatha abantwana beentaka neenkuku besiya nazo elwandle. Imeko esikuyo isizwe esimnyama ifaniswa naleyo yaloo mangabangaba amadlagusha afaniswa namangabangaba athatha izinto zabamnyama ayokutshoooona ntshobololo nazo bangaze baphinde bazifumane abaninizo. Kaloku kuthethwa ngee1820 settlers apha.

**Libonen’iTshawe litshongola litshawuza…. Izulu limqinisa ngentelezi yezulu**

Imbongi iqhayisa ngokungoyiki kukaMaqoma xa esithi uyatshongola- uyadlisela , uzithembile ebukeka noko. Kuba wayengadlakazelisi mntu koko ethatha okulunge naye. Ukubukeka kwesenzo sakhe sokulwela umhlaba

**Sibonen’isilo sikaRharhabe silephuzz’amadangatye**

**Siyaphindwa isikweko** esimfanisa silinganisa nesilo kuba engathathi nje kwaye xa kufuneka ejamile uyajama. uKulephuza amadangatye kukuthetha kwakhe okungoyiki mntu ethetha okufanelekileyo, ethetha oyike yile nto babekhetha ukunqoloba xa kufuneka bethathe izinto, bamjikele ngemva exhegweni uNgqika

**Wasitsho esikaRakheli isikhalo uSuthu engathuthuzeleki:** isikhalo sikaRakheli yiAlluzhiniethathelwa kumzekeliso weBhayibhili ukutyhila ukukrazuka kwentliziyo yakhe ngenxa yesenzo samadlagusha. Ukubonisa intlungu awayekuyo akufika konakele kunjalo engesenawo namandlea agqitywe ejele sele elmdala nokuba mdal.

**EZINYE IIMPAWU ZAKHE**

**Unamehlo abukhali, nengqondo ebukhali, uyahluza**

Ezi mpawu zityhila izinto awayezibona zingabonwa umzekelo kuNongqawuse abantu babengaliboni ifuthe lamadlagusha kwisenzo sikaNongqawuse sokulahlekisa abantu kuphele kuphele nya.

**Mehlo abukhali njengawokhozi: sisifaniso.** Ukhozi yintaka eyaziwa ngokuyibona into isemazantsi emanzini nohlaselo lwakhe lwalungqala njengolokhozi

**Ndleb’ezihluz’ozikuvileyo: Uthi nokub sele eyixelelwe into;** Mandithi akevi ngakuviswa koknke akuxelelwayo ukubeka esikalini athi ukuba akanelisekanga atsho nanjengoko wayenganelisekanga kuyise ngemvano yakhe nosomasethi, kuNongqawuse, kunizkezelo ngomhlaba weXesi ngexesha asejele.

**Ngumatshin’ocolayo ingqondo**

Oku kudiza ukuba uyacingisisa akenzi nje

**Udondolo lokuv’iziziba zakwangqika**

Udondolo nalo lunomsebenzi wokhuselo kulowo ulusebenzisayo; uva ngalo ubunzulu bomlambo ulazi icala omawungayi kulo apha emlanjeni neendawo onokunyathela kuzo. Ibingumsebenzi wakhe ukuba abe uyakwazi ukubona okungabubungozi nanjengoko ecingisissa, emamelisisa acebisa icala ekunokuyiwa okanye kuvelwe ngaakulo xa kuhlangatyezwana nemicimbi enje. Akayivumi engamkelekanga ayivumayo yeyamkelekileyo.

**Uvath’iqaqa ngokunqolotywa kwesilili ngamangabangab’aselwandle**

Akakuthandanga akaayekela xa kuthathw aimihlaba kaRharhabe ngabeLungu – abavela ngaselwandle ngakumbi ukwabiwa komhlaba kaXhoxho noAnta usabelwa abeLungu abangekafiki.

**INTSINGISELO ENGUNDOQO**

Imbongi ibonga unkosi Jongumsobomvu Maqoma ngegalelo lakhe ekulweleni impatho mbi/gadalala nokuthathelwa umhlaba wakokwabo ngabamhlophe de waphelela ekubanjweni.

**UMOYA WEMBONGI**

Imbongi ikhathazekile/inxunguphele ayonwabanga konke konke ngokuthathwa komhlaba wabantsundu ngabamhlophe ngaphandle kwemvisiswano. Imbongi isityhilela iimeko ezibuhlungu adlule kuzo uNkosi uJongumsobomvu Maqoma. Umzekelo: Stanza 5 ‘sinqolotywa siqweqwediswa ukucand’ iNxuba, sikhonkxw’ izandla nenyawo….” wasitsho esikaRakheli

**IMFUNDISO**

Bubalulekile ubuthandawezwe nokuzinikela xa usenza into. /Sifundiswa ukuba kubalulekile ukugcina imbali yomntu onegalelo elihle esizweni. Ubunzima bendlela eya enkululekweni. Imbongi ifundisa ukuba umntu makanganikezeli ngenxa yemiqobo adibana nayo endleleni.

**ISAKHIWO SOMBONGO**

* **Isakhiwo semibongo gabalala:**
* **Imibongo iba namagama, imigca kunye nezitanza okanye iivesi**
* **Ibinzana:** Linani lamagama angenasivisa akumgca/ umqolo
* **Imigca** yimiqolo okanye izivakalisi ezikumbongo.
* **Enjambamenti: Yimiqolo engeneneyo ngokwakheka/ omnye umqolo uphumele komnye ukuze uphelele (run-on lines) phawuleka ngokuthi intsingiselo yayo ikucacele wakuyifunda yonke loo miqolo ingeneneyo. Uncedwa kukuwukhwaza ukuze ukuve oku kungenana**
* **Izitanza: ungakwayamanisa nokubekeleleka kwemicamango kwisistanza ngasinye. Isitanza sithwala umcamango yile nto ufika sahlulwe ngomgca ongenanto njengoko kusenziwa kwimihlathi.**
* **Isakhiwo sangaphandle**

Siqulathwa kukumila kwezitanza, inani lezitanza, inani lemiqolo kwisitanza ngasinye, inani lamagama kumqolo ngamnye, impinda ethe ngqo neyengezwayo nerhayimu

Esi sibongo simi ngolu hlobo:

* Isibongo sakhiwe zizitanza ezithandathu.
* Isitanza ngasinye sinemiqolo emithandathu.
* Kwisitanza ngasinye inani lamagama enza isivakalisi awalingani.
* Inani lamagama enza isivakalisi asuka kwamabini ukuya kwasixhenxe.

**Inani lamagama kwisitanza ngasinye**

**ISTANZA 1**

Umqolo 1- unamagama ama-2

Umqolo 2 – unamagama ama- 4

Umqolo 3 – unamagama ama-3

Umqolo 4 unamagama ama-3

Umqolo 5 – unamagama ama- 3

Umqolo 6- unamagama ama-4

**ISTANZA 2**

Umqolo 1- unamagama ama-3

Umqolo 2 – unamagama ama- 4

Umqolo 3 – unamagama ama-4

Umqolo 4 unamagama ama-3

Umqolo 5 – unamagama ama- 3

Umqolo 6- unamagama ama-3

**ISTANZA 3**

Umqolo 1- unamagama ama-2

Umqolo 2 – unamagama ama- 4

Umqolo 3 – unamagama ama-3

Umqolo 4 unamagama ama-3

Umqolo 5 – unamagama ama- 3

Umqolo 6- unamagama ama-4

**ISTANZA 4**

Umqolo 1- unamagama ama-4

Umqolo 2 – unamagama ama- 5

Umqolo 3 – unamagama ama-4

Umqolo 4 unamagama ama-6

Umqolo 5 – unamagama ama- 4

Umqolo 6- unamagama ama-4

**ISTANZA 5**

Umqolo 1- unamagama ama-4

Umqolo 2 – unamagama ama- 5

Umqolo 3 – unamagama ama-4

Umqolo 4 unamagama ama-6

Umqolo 5 – unamagama ama- 5

Umqolo 6- unamagama ama-4

**ISTANZA 6**

Umqolo 1- unamagama ama-4

Umqolo 2 – unamagama ama- 3

Umqolo 3 – unamagama ama-5

Umqolo 4 unamagama ama-5

Umqolo 5 – unamagama ama- 5

Umqolo 6- unamagama ama-7

**ISAKHIWO SANGAPHAKATHI**

Siqulathwa sisimbo sembongi: okt ithoni, intsingiselo yamagama – intsingiselo ngcalo nentsingiselo ehlunyiselwayo, ukhetho magama, imifanekiso ntellekelelo, izixhobo zesandi, isimboli, izafobe zentetho, uphindaphindo olundidi ninzi

**KULO MHOBE/ KWESI SIBONGO**

|  |  |  |
| --- | --- | --- |
| **Umzekelo** | **Udidi/uhlobo lwesixhobo** | **Siphuhlisa ntoni** |
| Aa! Jongumsobomvu | Isikhuzo | Sibonakalisa imbeko nokuhlonipheka kwalowo ubongwayo |
| Silo esiwujon’umlil’ucime | Sisikweko nesibaxo/ubabazo | Ukubonakalisa ukoyikeka umfanisa nesilo. Amandla okwenza into ajongene nayo uwafanisa namehlo athi akuwojonga umlilo ucime. |
| Mehlo abukhali njengawokhozi | Isifaniso | Akukho nto angayiboni isekude ukwenzeka kwayo. Unengqwalasela ezintweni ezehlayo |
| Ngumatshin’ocolayo | Isikweko | Ubukrelekrele bengqondo ekwenzeni izinto |
| Ulephuz’amaangatye | Isibaxo | Umsindo onobungozi |
| Okombane | Isifaniso | Into ethi tshe enobungozi |
| Udondolo | Isikweko | Umntu osetyenziselwa ukuva ukuba into ethile ingalunga na |
| Inzala kaSuthu noNgqika eMngqeshaIMngqesha likomkhulu … | Uphindaphindo oluluxwesiso | Ukugqibezela intetho |
| URharhabe …kuGcalekaUGcaleka …liseNqadu | Uphindaphindo oluluxwesiso | Ukugqibezela intetho |
| Isilo | Isikweko | Ukoyikeka |
| NguMlaw’uRharhabeOzalwa nguRharhabe kwaRharhabe kumaRharhabeIrhamba lamaRharhabe kwaRharhab’emaRharhabeni. | Imfanozandi | Idala isingqisho/undindwano |
| Latyityimb’iTyhume | Isimntwiso | Ukubonakalisa uvuyo. |
| Evath’iqaqa | Isaci | Ukuba nomsindo |
| Silephuz’amadangatya | Isibaxo | Umsindo ongaphaya/ogqithisileyo onobungozi |
| Kwinkontyo yengxinano | Isihlonipho | Ukuya ejele |
| …benzen’abantwana u-Anta noXhoxho? | Umbuzo buciko | Ukubonakalisa ukungabi naluncedo anokulwenza |
| **Amagama ambaxa** |  |  |
| Amangabangab’aselwandle |  | Abamhlophe abaze ngokufumana |
| Kubhentsiswa kuntswayiziswe |  | Ukuhlazisa nokutyhila imfihlelo |
| Amarhonorhono arhonorhon’ingqondo |  | Ububi obungajonge kunceda |

**IZAFOBE EZISETYENZISWE KULO MBONGO NENTSINGISELO YASO**

**Khumbula izafobe zisebenzisa iindlela ezisosayo; [ Jonga phantsi kwesigama ]**

* Zidlulisa umyalezo wembongi ngale nto ithetha ngayo.
* Zidiza uvakalelo lwembongi
* Zidiza nemeko ekuthethwa phantsi kwayo

|  |  |  |
| --- | --- | --- |
| **isafobe** | **Intsingiselo yaso**  | **Ivela njani loo ntsingiselo** |

**UPHINDA PHINDO**

|  |
| --- |
| Sesinye sezixhobo esisetyenziswayo esi ukugxininisa okanye ukubethelela uluvo oluthile.Uphindaphindo lusetyenziselwa ntoni/* Ukugxininisa/Ukwenza isingqisho/ umngqungqo/Ukukhulisa/Ukuvelisa into entsha/Ukwenza unamathelwano (unity)/ Ukunika umbongo isimbo sokuba……luhlobo oluthile/ ukunonga umbongo/ ukuphuhlisa oko kuphuhliswayo.

Lubonakala njani;* Kungaphindwa igama elinye lithi ukuba bekugqityelwe ngalo kumgca womqolo wokuqala lisuke liqale umqolo olandelayo.
* Kungenjalo ukuba liqale umqolo kongentla liwuphethe olandelayo.
* Isenokuliphinda imana itsiba imiqolo emininzi ibuye ithi gqi nalo.
* Kusenokuphindwa umqolo omnye rhoqo ekuqaleni okanye ekupheleni kwesitanza.
* Kusenokuphindwa umqolo ngenjongo yokwahlula imicamango ethile.
 |

Kwesi sibongo siqaphela olu uphindaphindo luneenjongo ngeenjongo.

**ISINGQISHO:** Sisetyenziselwa ukunika ubunzulu kwintsingiselo/ ukuqaqambisa umyalezo othile

|  |
| --- |
| **Ukudala isingqisho*** Sidalwa ngamazwi aqingqiweyo,
* umzekelo umgca ngamnye unamagama alinani elithile
* Kusenokubakho isakhiwo esithile umzekelo, isibizo+ isibayiyo+ isenzi/Isibizo+ isenzi+ injongosenzi+ isimnini
* Umsebenzi waso kukunika ubunzulu kwintsingiselo/ siqaqambisa uvalalelo oluthile
* Kusenokusetyenziswa isimelinobumba ngendlela ethile kumqolo ngamnye
 |

**KULO MHOBE/ KWESI SIBONGO**

Idalwe ngokwenza umbongo uphale ngemiqolo emithandathu kwisitanza ngasinye.

**IZIXHOBO ZESANDI**

|  |  |  |
| --- | --- | --- |
| IZIXHOBO ZESANDI | Esifumaneka kulo mbongo | Injongo yaso kulo mbongo |
| Uphindaphindo lwezifanikuthi | Imirhangqolo, amagabangaba, amatshijolo, amarhonorhono, amaphimpi | Kukutyhila ukungcola ukuba ngoontliziyo mdaka kweentliziyo zamadlagusha |
| Uphinda phindo lwegama/lwamagama.Injongo inga: * kukubethelela uluvo oluthile
* Ukugcina abantu bemamele-(imbongi yenkundla)
* Ukudala isingqisho ngezandi zaloo magama aphindiweyo
 | Rharhabe | Luphindaphindo olunjongo yookuthi akamgqakhwe, likhaya lakhe unelungelo  |
| Uphindaphindo oluxwesileyo/ uxwesiso | Inzala kaSuthu noNgqika **eMngqesha****IMngqesha** likomkhulu lika**Rharhabe**u**Rharhabe** okukunene **kuGcaleka**u**Gcaleka** okomkhulu liseNqadu | Kukuhombisa intetho, kukubethelela ukuba ngumntwana wesizalo sikaRharhabe kwaye uyinkonyana yohlanga. |
| Uphinda phindo oluthe ngqo | Umqolo 17, 18,19 uphela ngoRharhabe nawo |  |
| Isingqisho Xa amagama ethe ngokulandelelaniswa kwawo ngohlobo oluthile ade enze enze ipateni efanayo okanye isingqi esithile(pace) |  |  |
| Uphinda phindo lwezandi-Imvano-siqalo: Xa amagama esetyenziswe ngokuwaqalisa ngezandi ezifanayo. | **Ngo**kunqolotyw**Ngo**kuvuthululwa | Ukutyhila izenzo zamadlagusha azenze ngokulandelelana/ ifuthe lezenzo zamadlagusha kuvakalelo lwakhe.. |
| Imfano-zandi (alliteration)Kukusetyenziswa kwezandi ezifanayoIsetyenziselwa;* Ukutyebisa ulwimi
* Ukuvuselela uvakalelo
* Ukuzoba umfanekiso wento ekuthethwa ngayo
 | Ozalwa ngu**Rharhabe** kwa**Rharhabe** kuma**Rharhabe**I**rha**mba lama**Rharhabe** kwa**Rharhabe** ema**Rharhabe**niNgokubhe**ntsi**swa, ku**nts**wayiziswe, kusale kulu**ntsw**ayizoAma**rhonorhono** a**rhono** **rhono** ingqondo | Isandi u’rh’ **ingxubevange yezandi ezirhabaxa ezoyikisayo** |

**ITHONI: IYITHETHA NJANI IMBONGI LE NTO IYITHETHAYO**

|  |
| --- |
| **Khumbula rhoqo konke okuthethayo ukungqamanisa nomyalezo/ nokuphuhla komyalezo odluliswayo ngenxa yokusetyenziswa kweso sixhobo uthetha ngaso.**Yindlela imbongi ethetha ngayo- iyagadlela/ iyaphoxa/ iyalwa/ ithetha rhabaxa /iyancoma/* Imbongi iyithetha njani le nto iyithethayo
* Ingavelisa impathombi/ ukuxhatshazwa/ ukubambisana/ ukubetheleleka kobuhlobo/ indlela abantu abaphelelwe ngayo sisidima sobuzwe ngokuthi babe ngamakhoboka / ukubhanga kweentsapho/ ukuphela
 |

**Singqina njani ukuba esi sibongo sinethoni encomayo?**

Xa emncoma ukuyokeka usebenzisa isandi u’**rh**’ asiphindaphinde. Sisandi esihleli sisetyenziswa ngumXhosa ukoyikisa kakade.

Ukumthutha nje kukodwa amlande awuxele umnombo kakade kakade kwenza kuthi ngcoo nakubani ukubizwa ngekhaya lakho Uyamchucha nabantakwabo ubabiza bonke angabakhethi abafana nooAnta .

Uzibiza zonke iindawo azibonakalise kuzo ekhetha isigama , lazijul’ijacu, - elingumboniso wokuzinikela nokuzincama kwiimeko ezinzima

Umbiza isilo,esithi singathethanga nje umlilo ubone ukuba mawucime emncoma ngokoyikeka umntu engenakuthetha nja nakanjani kuye. Kucingeleka ukuba umthelekisa noXhoxho owayesaziwa ngokkululama nokuyekela.

Umncoma ukuhluza: akaphelelei nje ekuveni koko uyayicingisisa into ayivayo, naku ekhalazela isigqibo sikaYise npoSomerset, akhalazele isimanga sikaNOngqawuse esintswayizise umzi, akhalazele angemi ukunikiswa komhlaba

Ubizwa udondolo lokuv’izizba zakwaNgqika; Oku kuthetha ukuthi ubona ngaye ukuba iyakhathaza na into oyithethileyo okanye oyenzileyo. Akoyiki ukutsho xa inghambi kakuhle okanye xa ingehli kakuhle emqaleni.

Ukutshongola ukutshawuza luphawu lokungoyiki, nguphuma silwe xa ekhathaziwe.

Izenzo zakhe bezincumisa: Isimntwiso/ sikweko sidiza ukonwaba kwabanye abantakwabo zizenzo zakhe ‘yakikizel’imingangathelo latyityimb’iTyhume’

**Nezinye ezingakhankanywanga**

**OKUNYE KUYABONAKALA UKUBA AKAWATYI AMADLANGUSHA**

**Nangona ebekuthanda ukukhalima kukaNkosi uMaqoma, kodwa izenzo zamadlagusha ibizizo ezimenza angathuli.**

**Amagama awabiza ngawo adiza ububi beentlisziyo, ukungathndeki:** Imirhangqolo, amagabangaba, amatshijolo, amarhonorhono, amaphimpi

Izenzo zawo uzibiza ngendlela ethi benza ngendlela engabukekiyo: ukubhentsisa, ukuntswayizisa kusale kuluntswayizo, kusale kungamabhodlo kugqube izithunzela

**Umoya:**

|  |
| --- |
| **Yimo yomphefumlo wembongii/ indlela imbongi evakala ngayo kulo ufunda umbongo/ isenza sivakalelwe njani / siva njani ngale Ndlela iyithetha ngayo le nto iyithethayo.****Ivakala ngathi** imbilini yayo/ uvakalelo lwayo injani ngale nto ithetha ngayo. Usenokujikajika kumbongo omnye ungahlali ndawonye Ingabonisa ukudakumba/ ukuchwayita/ usizi/ uvuyo/ umsindo/ impoxo/ indelelo/ umothuko/ |

Ityala umoya wokuba **masimthande** uJongumsobomvu siva ngezincomo ezi sele sizityakatyile. Asinqweneli kubuyela apho

**Imifanekiso-ngqondweni kwisihobe**

|  |
| --- |
| Isigama/izafobe/ amabinzana akhethiweyo angachukumisa imizwa eyile ingezantsi sithi ke loo magama anika umfanekiso ngqondweni.**Ingavuselela/ ingachukumisa imizwa (senses) eyile ingezantsi*** Oweliso/ wokubona- ngathi siyibona gca ngeliso lengqondo. Imizekelo;
	+ Ngumatshini ocolayo ingqongo
	+ Ulephuz’amadangaty’okombane
	+ Lazijul’ijacu
	+ Evath’iqaqa
	+ Ngokubhentsiswa kuntswayiziswe
	+ Kusale kungamabhodlo kugqub’izithunzela
	+ Litshongola
	+ Silephuz’amadangatya
	+ Sikhonkxw’izandla nenyawo
	+ Iphephethek’ukusinga kwinkontyo yengxinano
* Owendlebe/ wokuva- ngathi siyiva inkenteza ezindlebeni. Imizekelo
	+ Yakikizel’iMingcangathelo
	+ Wasitsho esikaRakheli isikhalo
* Wesikhumba/ wokuphatha- sive ngathi iyasihlaba/ iyasirheca apha esikhumbeni
* Wencasa/ wokunambitha- sive ngathi sinambitha incasa
* Weempumlo/wevumba- ube ngathi engqondweni kukho vumba lithile likunukelayo
 |

**Umfanekiso-ntelekelelo:**

|  |
| --- |
| **Ngumbono** wale nto **ngathi** uyayiva ngendlebe/ uyayibona ngeliso/ uyayinambitha/ ngathi uva ivumba layo/ ngathi umzimba uyayivaUmbongo usenokuyizisa ngesafobe/ ngebinzana /ngenkcaza ethile / ngegama- umzekelo isifanekisozwi/ ngamagama athile akhethiweyo njalo njalo**Uchazwa ngolu hlobo*** wobukrakra/ wentlungu/ womtsalane/ womntu obonisa inkohlakalo akungamkeleki/ wokubhaca/ wamahobe abalekayo

umsebenzi wawo kukuqaqambisa loo nto imbongi ithetha ngayo |

**Udala umfanekiso womntu owoyikekayo:** uthetha ngaye njengomlilo, amadangatye, isilo , irhamba,

Irhamba udondolo yimiqondiso yokhuselo ukuba ungumntu obakhuselayo/ okhusela isizwe.

**Ukunqolotywa kubonisa ukuba abakwazi kuya ngqo kuye kuba nawo amadlagusha ayamoyika. Nabo bemqweqwedisa ukumsa eluvalelweni kucacile ukuba yayinganto awayeyithambele ukuyenza le yokuya eziseleni. Okanye kwabona bamqweqwedisa kuba babemoyika.**

**Umfanekiso ntelekelelo womntu ekuthenjelwe kuye:**

Irhamba udondolo yimiqondiso yokhuselo idiza ukuba ungumntu obakhuselayo/ okhusela isizwe. kuthenjelwe ngaye.

**Umfanekio ntelekelelo wamadlagusha: imirhangqolo, amarhonorhono: utyhila umbunmadka beentliziyo nezenzo neengcinga**

**Yakikizel’iminggcangathelo…yatyityimb’: kukusizobela umfanekiso wemivuyo ngesi simntwiso.**

**IMIBUZO YOKUZILUNGISELELA**

**UMBUZO 1 ( Umbuzo omde/umbuzo osisincoko sombongo)**

Funda lo mbongo ungezantsi wandule ukucazulula iimpawu zesibongo somthonyama ezisetyenziswe kuwo. (10)

|  |  |  |
| --- | --- | --- |
|  | **UNkosi uJongumsobomvu Maqoma-PM Qangule** |  |
| 123456789101112131415161718192021222324252627282930313233343536 | Aa! Jongumsobomvu!Silo esiwujong’ umlil’ ucime.Mehlo abukhali njengawokhozi,Ndleb’ ezihluz’ okuzivileyo.Ngumatshin’ ocolayo ingqondo,Kuz’ izinto ziqulunqwe zicwangciseke.Ulephuz’ amadangaty’ okombane,Udondolo lokuv’ iziziba zakwaNgqika.Inzala kaSuthu noNgqika eMngqesha,IMngqesha likomkhulu likaRharhabe.URharhabe okukunenene kuGcaleka,UGcaleka okomkhulu liseNqadu.URharhabe noGcaleka bazalwa nguPhalo,UMaqoma yinkosi yamaJingqi.Isilo esizalwa noArchie Velile Sandile,Amathol’ iduna akuloTyhali, uAnta noXhoxho.Inzala kaNgqika ozalwa nguMlaw’ umRharhabe,Ozalwa nguRharhabe kwaRharhabe kumaRharhabe.Irhamba lamaRharhabe kwaRharhab’ emaRharhabeni,Lazijul’ ijacu ngesilili sokhokho lisekhondweni.Yakikizel’ iMingcangathelo latyityimb’ iTyhume,Ukubon’ uJongumsobomvu evath’ iqaqa entlantlath’ intlungu.Ngokunqolotywa kwesilili ngamangabangab’ aselwandle,Ngokuvuthululwa kwentsika zobuzwe ngamatshijolo.Ngokubhentsiswa kuntswayiziswe kusale kuluntswayizo,Kusale kungamabhodlo kugqub’ izithunzela kowethu.Libonen’ iTshawe litshongola litshawuza,Litshawuzela likrwec’ izulu limqinisa ngentelezi yezulu.Siboneni isilo sikaRharhabe silephuz’ amadangatya,Sinqolotywa siqweqwediswa ukucand’ iNxuba.SSikhonkxw’ izandla nenyawo yimirhangqolo,Amarhonorhono arhonorhon’ ingqondo.Wasitsho esikaRakheli isikhalo uSuthu engathuthuzeleki,Elokuncama benzen’ abantwana u-Anta noXhoxho?Amaduna endlu kaNgqika omzi kaRharhabe,Yab’ inqwelo yamaphimp’ iphephethek’ ukusinga kwinkontyo yengxinano. |  |

|  |  |
| --- | --- |
| **UMBUZO 2 (UMBUZO OMFUTSHANE)** |  |
|  |  |
| Funda isicatshulwa sombongo esingezantsi, wandule ukuphendula imibuzo elandelayo. |  |
|  |  |
|  | **UNkosi uJongumsobomvu Maqoma-P M. Qangule** |  |
| 123456789101112131415161718 | Aa! Jongumsobomvu!Silo esiwujong’ umlil’ ucime.Mehlo abukhali njengawokhozi,Ndleb’ ezihluz’ okuzivileyo.Ngumatshin’ ocolayo ingqondo,Kuz’ izinto ziqulunqwe zicwangciseke...............................................Irhamba lamaRharhabe kwaRharhab’emaRharhabeni.Lazijul’ijacu ngesilili sookhokho lisekhondweni.Yakikizel’iMingcangathelo latyityimb’iTyhume,Ukubon’uJong’umsobomvu evath’iqaqa entlantlath’intlungu.Ngokunqolotywa kwesilili ngamangabangab’aselwandle,Ngokuvuthululwa kweentsika zobuzwe ngamatshijolo.Ngokubhentsiswa kuntswayiziswe kusale kuluntswayizo, Kusale kungamabhodlo kugqub’izithunzela kowethu.Libonen’iTshawe litshongola litshawuza’Litshawuzela likrwec’izulu limqinisa ngentelezi yezulu.Sibonen’isilo sikaRharhabe silephuz’amadangatye,Sinqoloty**wa** siqweqwedis**wa** ukucand’inxuba |  |

|  |  |  |
| --- | --- | --- |
| 2.1 | Nika intsingiselo eziswa kukuphindaphindwa kwegama ‘Rharhabe’ kumbongo uwonke.  | (1) |
|  |  |  |
| 2.2 | Ngqina ngeempawu ukuba esi sisibongo. | (1) |
|  |  |  |
| 2.3 | Kuzisa ngcinga ni ngemeko awayekuyo uNkosi uJongumsobomvu ukusetyenziswa kwesixhobo sesandi esinomgca ngaphantsi kumqolo we-10? | (1) |
|  |  |  |
| 2.4 | Caphula umqolo odiza ukuba ukubanjwa kukaNkosi uJongumsobomvu kwenza ukuba abasemzini bazenzele kumhlaba wakowabo. | (1) |
|  |  |  |
| 2.5 | Xela udidi lwesafobe esinomgca ngaphantsi kumqolo we-17. | (1) |
|  |  |  |
| 2.6 | Siwunika ntsingiselo ni umqolo we-18 isakhi u’**wa**’ esiphawulwe ngqindilili?  | (1) |
|  |  |  |
| 2.7 | Chaza umahluko kumongo wesitanza sesibini nesesithathu ngoNkosi uMaqoma.  | (2) |
|  |  |  |
| 2.8 | Caphula imfanozandi ebonkala kulo mhobe | (1) |
|  |  |  |
| 2.9 | Chaza imo yomphefumlo wembongi kwimiqolo 13-14. | **(1)** |
|  |  | **[10]** |

**IIMPENDULO ZEMIBUZO**

**UMBUZO 1: ( Umbuzo omde/umbuzo osisincoko sombongo)**

**IIMPAWU EZIBUBUNGQINA BOKUBA SISIBONGO**

* Isihloko, isikhahlelo: A! Jongumsobomvu- luphawu lokubuka
* Isitanza sesithathu sinika umnombo wakhe.- Ukumthutha okulanda umnombo njengoko kuchazwe kwisitanza sesibini nesesithathu. Esesibini sinika ikhaya lokuzalwa nentsukaphi yekhaya kuze kwesesi3 kunikwe umnombo. Siyeva ukuba ungunyana kaNgqika uNgqika ozalwa nguMlawu uMlawu ozalwa ngURharhabe uRharhabe ozalwa nguPhalo. Yena uMaqoma ezalwa noSandile indlu enkulu, uMaqoma ekukunene. Siyeva ukuba ngenxa yokuba uSandile wayengekabi mdala ngokwaneleyo wabambela uSandile ebukhosini uMaqoma
* Iyazazi iziga zikaNkosi uMaqoma nembali yakhe – Imbongi ngendlela yayo iyamtyhila sitsho sikhumbule Amandla ache nezikhalaze zakhe mhla uYise wanikezela kuSomasethi ngomhlaba, mhla wakhalazela okwehla ngonoNgqawuse kwangenxa yamadlagusha, mhla waxhixhinjiswa wasiwa eluvalelweni ngenxa yokukhalaza wathi akubuya eluvalelweni wafika kuthathwe umhlaba waseXesi ukuze axhixhinjiswe asiwe eRobbin Island ade abe waswelekela khona.
* Isigama esisetyenzisiweyo sisigama esinqabileyo esiyifihla into ethethwayo ijongiwe.
* Uphindaphindo oludlangileyo luphawu lwesihobe; Usebenzisa izanri u’rh” ukugrogrisa ukubonisa ukuba ingothoba sikutyele lo. Uphinda Phinda uRharhabe ukubonisa ukuba akamgqakhwe kwisizwe sikaRharhabe uzalelwe.
* Isikweko esidlangileyo- luphawu lwesihobe- umbiza isilo, irhamba, umatsshini,
* Uthetha ngokungoyiki- amadlabgusha uwabiza imirhangqolo, amangabangaba, amatshijolo- efuna ukutyhila ubuntliziyomdaka kwabo bengalungiselele bani ngaphandle kwabo. Beqhatha abantu bebayekisa izithethe zabo bebafaka kubuKrestu obabahlutha ulwamvila lubafaka ingqondo yokuyeka nje ukuze baphendulelwe nguThixo.

**UMBUZO 2 (Umbuzo omfutshane)**

|  |  |  |
| --- | --- | --- |
| 2.1 | Yeyokuba uMaqoma sisizukulwana sikaRharhabe.  | (2) |
|  |  |  |
| 2.2 | Iimpawu ezingentla kumbuzo 1 | (2) |
|  |  |  |
| 2.3 | Kuzisa imeko yentlungu awayephantsi kwayo, enyamezele impathekombi | (1) |
|  |  |  |
| 2.4 | Ngokuvuthululwa kweentsika zobuzwe ngamatshijolo.Ngokubhentsiswa kuntswayiziswe kusale kuluntswayizo. | (1) |
|  |  |  |
| 2.5 | Ubaxo/ | (1) |
|  |  |  |
| 2.6 | Sinika intsingiselo yokuba izenzo zazisenziwa kuye yena engenzi nto mntwini.  | (1) |
|  |  |  |
| 2.7 | Nangona zozibini zinka inkcazelo ngoMaqoma esesibini sinika ngekhaya/ imvelo yakhe size esesithathu sinike imvelo yakhe ngokuzalwa. | (2) |
|  |  |  |
| 2.8 | Irhamba lama**Rharha**be kwa**Rharha**b’ema**Rharh**abeni./ entlantlath’intlungu. | (1) |
|  |  |  |
| 2.9 | Yonyanyile/ ikhathazekile/  | **(1)** |
|  |  | **[10]** |